AaB har fire gange tidligere mødt morgendagens modstander FC Vestsjælland, og endnu har cheftræner Kent Nielsens udvalgte den første sejr til gode.

Faktisk har AaB i de hidtidige fire indbyrdes dueller mod Slagelse-klubben blot scoret én gang, hvilket endda skete via et selvmål fra sjællændernes side. Kent Nielsen erkender, at AaB har været udfordret mod FC Vestsjælland: - FC Vestsjælland har været dygtige til at forsvare sig mod os, og derfor har vi selvfølgelig også en naturlig respekt for deres defensiv. - Som i vores seneste Superligahjemmekamp mod Silkeborg skal vi søge at spille med masser af bevægelse, fart og præcision samtidig med, at vi skal opretholde vores defensive fundament, som blot har lukket ét mål ind i vores seks seneste betydende hjemmekampe, påpeger Kent Nielsen. - Vores fokus er ligeledes at bringe energi ind i vores præstation, men vi er afklarede med, at der venter os en svær opgave, siger Kent Nielsen, der har udtaget følgende 18 navne: 1 Nicolai Larsen, 2 Patrick Kristensen, 5 Kenneth Emil Petersen, 6 Donny Gorter, 7 Thomas Enevoldsen, 8 Rasmus Würtz, 9 Thomas Augustinussen, 11 Nicklas Helenius, 14 Mathias Wichmann, 18 Anders K. Jacobsen, 20 Henrik Dalsgaard, 21 Kasper Risgård, 22 Carsten Christensen, 23 Nicolaj Thomsen, 26 Rasmus Thelander, 28 Viktor Ahlmann, 30 Andreas Bruhn og 32 Kasper Pedersen. På skadelisten har AaB Jakob Ahlmann, Rasmus Jönsson, Mathias Thrane, Frederik Børsting og Lukas Spalvis.